郑氏义门诗
林以顺 (Yuan)
稽古圣神，明德修身。首念九族，一身之分。族不易睦，睦之以亲。族不徒叙，叙之必惇。惇惇亲亲，民变俗淳。比屋可封，孰焉美名。盖闻其风，降自华勋。昔之所亲，今为涂人。昔之所惇，今反少恩。后圣继作，建极叙伦。汨没之中，善端或明。义夫节妇，孝子顺孙。有一于此，朝上夕旌。矧自祖父，至于后昆。缌功以降，娣姒异姻。内外执役，千指孔群。同牢共食，爰及犬豚。堂奥之内，惇睦风存。节义孝顺，百行具闻。义孰大焉，宜书其门。余长浦阳，邑有郑君。华其五世，八世复新。蠲徭之命，自天申之。郑君曰噫，曷以称之。聚骸有土，聚谷有囷。将广此义，恤荒惠贫。敢曰自佚，以病乡邻。吾忍安之，惟义是遵。余谓郑氏，尧舜之民。世世弗替，用徵斯文。